## Deklaracija o potpori hrvatskom narodu u Bosni i Hercegovini i Bosni i Hercegovini u procesu ustavnih promjena

### NN 126/2011 (9.11.2011.), Deklaracija o potpori hrvatskom narodu u Bosni i Hercegovini i Bosni i Hercegovini u procesu ustavnih promjena

HRVATSKI SABOR

2525

Polazeći od ustavne obveze Republike Hrvatske prema dijelovima hrvatskog naroda u drugim državama (čl. 10. Ustava Republike Hrvatske), obveze Republike Hrvatske koja proizlazi iz Daytonskog mirovnog sporazuma i međunarodnog prava temeljenog na načelima dobrosusjedskih odnosa i nemiješanju u poslove druge države Republika Hrvatska podržava susjednu, prijateljsku i europsku Bosnu i Hercegovinu na putu euroatlantskih integracija kao jamca daljnjeg demokratskog razvoja Bosne i Hercegovine – države tri ravnopravna naroda i građana,

Republika Hrvatska će u skladu sa svojim ovlastima pomoći Hrvatima i drugim konstitutivnim narodima u njihovim naporima koji vode Bosnu i Hercegovinu članstvu Europske unije,

Zabrinuti selektivnom provedbom Općeg mirovnog sporazuma za Bosnu i Hercegovinu, čiji je potpisnik i Republika Hrvatska, kao i nerealiziranjem njegovog aneksa VII. koji se odnosi na povratak prognanika i izbjeglica, a polazeći od uvjerenja kako je temeljita ustavna reforma preduvjet za osiguranje stabilne, funkcionalne i demokratske Bosne i Hercegovine u kojoj će Hrvatski narod zajedno s druga dva naroda Bošnjacima i Srbima biti suveren konstitutivan i jednakopravan na cijelom prostoru Bosne i Hercegovine,

Hrvatski sabor na temelju članka 120. Poslovnika, na sjednici 28. listopada 2011. donosi

DEKLARACIJU

O POTPORI HRVATSKOM NARODU U BOSNI I HERCEGOVINI I BOSNI I HERCEGOVINI U PROCESU USTAVNIH PROMJENA

HRVATSKI SABOR pozdravlja i podupire ustavne promjene u Bosni i Hercegovini koje će osigurati punu, pravnu i provedivu jednakopravnost svih konstitutivnih naroda Bosne i Hercegovine, što je preduvjet osiguranja suživota i očuvanja cjelovitosti Bosne i Hercegovine, kao i njezinog integriranja u euroatlantske integracije;

HRVATSKI SABOR podupire legitimne predstavnike svih triju suverenih naroda Bosne i Hercegovine, Bošnjaka, Hrvata i Srba da u skladu s najvišim demokratskim i civilizacijskim normama u otvorenom dijalogu, poštujući ljudska i narodna prava i slobode utemeljene Poveljom Ujedinjenih naroda i europskim konvencijama, urede suverenu Bosnu i Hercegovinu na načelima poštovanja nacionalnih, manjinskih i građanskih prava kao doprinos trajnom miru i stabilnosti;

HRVATSKI SABOR podržava kao najvišu vrijednost očuvanje nacionalnog i kulturnog identiteta sva tri konstitutivna naroda i njihovo međusobno uvažavanje i poštivanje u višenacionalnoj Bosni i Hercegovini;

HRVATSKI SABOR pozdravlja i podržava zajednički napor Sjedinjenih Američkih Država i Europske unije u procesu ustavnih reformi u BiH te njihov angažman do konačnog donošenja Ustava koji će osigurati da BiH bude funkcionalna, demokratska i prosperitetna država jednakopravnih naroda i ravnopravnih građana;

HRVATSKI SABOR daje potporu Hrvatima u Bosni i Hercegovini te njihovim političkim predstavnicima u pregovorima vezanim za promjene Ustava kako bi osigurali punu suverenost i jednakopravnost s druga dva naroda, što se može ostvariti samo uz poštivanje načela jednakosti i pravičnosti te ustavom zajamčenim administrativno-teritorijalnim ustrojem Bosne i Hercegovine koji će na istovjetan način regulirati načela suvereniteta, konstitutivnosti i jednakopravnosti svih naroda, kao i izbor svojih predstavnika u sve institucije i sve razine vlasti;

HRVATSKI SABOR podupire povratak i ostanak Hrvata u Bosni i Hercegovini kao najviše humano i civilizacijsko pravo što je i strateški interes Republike Hrvatske i Bosne i Hercegovine, stoga će Republika Hrvatska i ubuduće davati punu potporu povratku Hrvata u BiH i ostvarenju svih pretpostavki za njihov normalan i slobodan razvoj.

Klasa: 018-02/09-01/02

Zagreb, 28. listopada 2011.

HRVATSKI SABOR

Predsjednik
Hrvatskoga sabora
Luka Bebić, v. r.

Ostalo, NN 126/2011-2525